Bolvūs nūtiks Nikodema Rancāna bolvys Latgolys izcyluokajim pedagogim padūšona
Rokstu sagataveja: portals lakuga.lv
Svātdiņ, 25. septembrī, Bolvu Kulturys i atpyutys centrā, īsuocūt Školuotuoju dīnys sviniešonu i gūdynojūt vīnu nu izcyluokūs školuotuoju Nikodemu Rancānu, nūtiks Nikodema Rancāna bolvys Latgolys izcyluokajim pedagogim padūšonys ceremoneja. Itūgod bolvai dasaceiti 14 pretendenti nu Rēzeknis vaļstpiļsātys i Rēzeknis nūvoda, Bolvu nūvoda, Kruoslovys nūvoda i Daugovpiļs vaļstspiļsātys, informej bolvys reikuotuoju puorstuove Ilga Šuplinska.
N. Rancāna bolvai ir dasaceiti 14 pretendenti nu pīcu Latgolys pošvaļdeibu. Juosoka, pretendenti puorstuov divys pamata nominacejis: par īguļdejumu un sasnāgumim latgalīšu volūdys, kulturviesturis un nūvoda vuiceibys īvīsšonā un īdzeivynuošonā školā i par radūšu i psihologiski atbolstūšu pīeju muoceibu ci studeju vidē. Nasaverūt iz tū, ka ūtrymā nominacejā tyka aicynuots dasaceit izgleiteibys īstuožu vadeituojus, tymā ir daudz radūšu i sirdsgudru pedagogu, kas struodoj bārnim par prīcu, sova aicynuojuma vadeiti. Tymā pošā laikā divuos nominacejuos nav pīteikti školuotuoji, taidā veidā paruodūt, ka pyrmsškolā i augstuokajā izgleiteibā latgalīšu volūdys, literaturys i kulturviesturis vaicuojumi prosa spieceiguoku viereibu i finansējumu.
Nūslāguma pasuokums nūtiks 25. septembrī 14.00 stuņdēs Bolvu Kulturys i atpyutys centrā. Iz pasuokumu gaideiti kai pretendentu izvierzietuoji, tai jūs atbaļteituoji, poši konkursa daleibnīki, kai ari īprīškejūs godu nominanti i sadarbeibys partneri. Bolvenīšim tei ir loba īspieja pīsadaleit pasuokumā i paruodeit sovys kulturys bogoteibys. Nominantu sveikšonu kuplynuos muzykali puorsteigumi nu folklorys kūpys “Egle” (Rekava, vad. I. Sokirka), Bolvu muzykys školys vokalais ansambļs i solisti, D. Lāpāns (Bolvi) i Kate i Domeniks Slišāni (Upīte).
Kluotasūšī varēs pīsadaleit literaruos sarunuos ar Anneli Slišāni i Skaidrīti Svikšu. Juopībiļst, ka gruomotu autoris ir ari školuotuojis i ir pīkrytušys, ka jūs gruomotys duovynuos konkursa daleibnīkim. Naizpaliks ari sirsneigys sarunys i otkon redziešonuos prīca pi čaja.
Pasuokumu varēs vērtīs ari tīšraidē, Bolvu nūvoda pošvaļdeibys YouTube kanalā.
Konkursu organizej Latgalīšu kulturys bīdreiba sadarbeibā ar Latgolys Planavuošonys regionu i Bolvu nūvoda pošvaļdeibu. Konkurss ļaun izceļt i gūdynuot lobuokūs nūzaris pedagogus, ceļūt školuotuoja profesejis prestižu sabīdreibā i atguodynojūt, cik svareiga lūma puormaiņu procesā ir izgleiteibai.
Nikodema Rancāna konkursa daleibnīki (2022):
Bolvu nūvods
- Gunta Blauma, Bolvu suokumškola
- Ligita Spridzāne, Baļtinovys vydsškola
- Natālija Garā, Ruguoju vydsškola
- Daina Pužule, Rekavys vydsškola
Daugovpiļs
- Juris Ozols, Latgolys industrialais tehnikums (da 01.09.2022 Daugovpiļs Byuvnīceibys tehnikums)
Kruoslovys nūvods
- Marija Mickeviča, Varavīksnes vydsškola
- Jānis Tukāns, Kruoslovys gimnazeja
- Anita Tukāne, Kruoslovys gimnazeja
Rēzekne
- Sandra Juste, Rēzeknis suokumškola
- Aivars Vilkaste, Austrumlatvejis Tehnologeju vydsškola
Rēzeknis nūvods
- Anita Ludborža, Nautrānu vydsškola
- Inta Nagla, Nautrānu vydsškola
- Anna Sondore, Dekšāru pamatskola
- Inga Stafecka, Viļānu vydsškola
Konkursu finansiali atbolsta Latgolys Planavuošonys regions, Bolvu nūvoda pošvaļdeiba, z/s “Kotiņi”, Latgolys Etnografiskuo viestnīceiba, informativi – “Vietējā Latgales Avīze”, Latgalīšu kulturys ziņu portals lakuga.lv, Latvejis Radio Latgolys studeja.
ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn